La consolidació i el creixement de la societat digital ha significat un dels canvis més importants dels últims temps, ja que ens ha facilitat poder interactuar de manera global i ràpida, ha posat a l'abast de la societat, empreses i institucionseinesque faciliten l'accés i l'ús de les tecnologies digitals,i ens ha ofert la possibilitat d'universalitzar el coneixement intensiu de les tecnologies digitals de la informació i de la comunicació.
Els dispositius mòbils, els telèfons mòbils i telèfons intel·ligents ( smartphones ), especialment, no han estat cap excepció i s'han convertit clarament en eines potents de comunicació que integren molts aspectes públics i privats de la nostra vida.
En la seva evolució, han assolit la plena interacció amb els nous dispositius electrònics que hem incorporat en el nostre entorn (cotxes, domòtica de la llar, rellotges i polseres, controls mèdics, etc.).
Les funcionalitats i capacitats dels telèfons mòbils han augmentat de manera exponencial, però les seves capacitats de ciberseguretat no han seguit el mateix ritme, fins al punt que les seves mesures de protecció poden arribar a ser inferiors a les dels ordinadors que emprem.
Un altre element que els converteix en objectius directes és el seu nivell de penetració (dades de penetració CNMC).
Si bé s'ha aconseguit que els dispositius mòbils ofereixin múltiples aspectes positius, també s'ha d'assumir l'existència de riscos potencials molt rellevants, fins al punt que un incident amb el mòbil pot tenir implicacions més enllà de la nostra persona, ja que pot comprometre els nostres contactes, altres equips connectats, correus, documentació, comptes bancaris, fotografies, etc. Aquesta situació no fa sinó constatar la importància de millorar la protecció dels dispositius mòbils i de mantenir-los amb uns adequats nivells de seguretat.
Aquesta és una tasca gens fàcil a causa de les diferències de l'ecosistema tecnològic actual (multiplataformes, multientorn, mobilitat, etc.).
"L'Agència de Ciberseguretat de Catalunya ha de ser l'eina central d'una estratègia de país, amb plena vocació de servei públic"
Actualment, a més, ens trobem davant un gran repte i un punt d'inflexió central en el món dels dispositius mòbils: l'arribada de la xarxa 5G.
Aquesta irrupció tecnològica aportarà unes potencialitats que fins fa poc semblaven ciència ficció: la videotrucada amb qualitat d'imatge nítida i comunicació fluïda, la gestió i conducció integral de vehicles autònoms, el desplegament de dispositius per a la gestió dels serveis en les futures ciutats intel·ligents, així com innombrables solucions aplicables al camp de la salut, entre d'altres, que faran evolucionar el benestar dels éssers humans de manera significativa.
Tanmateix, amb l'entrada en funcionament de la xarxa 5G, els riscos sobre els nostres dispositius també s'incrementaran exponencialment.
Som a punt de creuar la línia cap a un món hiperconnectat sota les directrius d'una intel·ligència col·lectiva que millorarà significativament la velocitat de les comunicacions, la connexió massiva de dispositius i l'establiment i confiabilitat de les comunicacions crítiques, amb uns riscos de seguretat inherents a les tecnologies mòbils creixents, a causa del complex món de dispositius interconnectats.
Quan estiguem immersos en la internet de les coses i tots els nostres dispositius estiguin connectats a la xarxa, un atac de ransomware, en lloc de bloquejar l'accés a les nostres dades, ens podria negar l'accés a casa nostra o al nostre vehicle?
Podem imaginar també què passaria si algú aconseguís accedir als elements de control del trànsit?
Podrien perillar les vides humanes si algú interferís en una operació quirúrgica controlada en remot o amb dispositius mèdics connectats?
La ciberseguretat ha de donar respostes a l'ús de les xarxes 5G i a les funcionalitats que comportarà.
Per mitjà de la gestió de riscos i accions preventives ha de garantir, principalment, la confidencialitat de les comunicacions, la integritat de la informació, l'autenticitat dels usuaris (ja siguin humans o màquines) i la disponibilitat i resiliència de les xarxes, per a poder generar una confiança plena en el seu ús que, en aquest cas, no anirà únicament a favor dels usuaris, sinó de la societat en general.
Els riscos en el camp de la ciberseguretat ens afecten a tots: formem part d'un ecosistema en el qual ens trobem implicats i directament interconnectats.
Un incident en ciberseguretat provoca desconfiança i inseguretat en tot l'ecosistema i, més enllà dels afectats, es corre el risc de convertir a tothom en víctima indirecta.
És més, per fer front a una transformació tecnològica de la magnitud de la 5G és imprescindible un entorn de confiança que en faciliti el desplegament, ja que més confiança significa més utilització de les eines que la tecnologia posa a disposició dels usuaris i, per contra, que no hi hagi confiança implica no poder aprofitar tots els avantatges i la competitivitat de la tecnologia.
Per tant, cal ser conscients que només un ús responsable de les noves tecnologies mòbils per part de tothom, dins d'un context degudament protegit, permetrà generar la confiança necessària per aconseguir el seu ple potencial i una societat més competitiva i tecnològicament avançada.
És innegable que un nou paradigma s'obre davant nostre, amb grans oportunitats i reptes pel que fa a la ciberseguretat a Catalunya.
El Centre de Seguretat de la Informació de Catalunya (CESICAT) ha exercit fins avui les seves responsabilitats de manera òptima, però ara cal assumir nous reptes i noves responsabilitats per oferir un servei públic de ciberseguretat a Catalunya consolidat, que anticipi riscos, protegeixi el nostre entorn digital públic, i mostri resiliència davant qualsevol situació de ciberatac.
En aquest sentit, d'acord amb la Llei 15/2017, del 25 de juliol, de l'Agència de Ciberseguretat de Catalunya, aprovada pel Parlament de Catalunya, ens hem de felicitar d'estar iniciant un procés de transició del CESICAT cap a l'Agència de Ciberseguretat de Catalunya, que, a curt termini, ha de ser l'eina central d'una estratègia de ciberseguretat de país, amb plena vocació de servei públic.
D irector general del Centre de Seguretat de la Informació de Catalunya